b'\n_START_ARTICLE_\nHoneypot (detekcijski sistem)\n_START_PARAGRAPH_\nHoneypot je varnostni ra\xc4\x8dunalni\xc5\xa1ki mehanizem oziroma navidezni sistem, zasnovan za odkrivanje ali prepre\xc4\x8devanje nepoobla\xc5\xa1\xc4\x8denega dostopa, ter uporabe informacijskega sistema. Ime honeypot se uporablja predvsem za nastavljanje pasti nepoobla\xc5\xa1\xc4\x8denim uporabnikom, kot so hekerji ali drugi zlonamerni uporabniki. Sistem je sestavljen iz ra\xc4\x8dunalnika, aplikacij in podatkov, ki simulirajo podatke realnega sistema, saj izgleda kot del omre\xc5\xbeja. Navzven deluje kot oslabljen oziroma ranljiv sistem, ki vsebuje veliko nepristnih datotek in map, z namenom, da privabi potencialne napadalce k poskusu vdora, zraven pa bele\xc5\xbei vse aktivnosti.\n_START_SECTION_\nDelovanje Honeypota\n_START_PARAGRAPH_\nHoneypot je varnostno sredstvo, ki je brez produkcijske vrednosti in na prvi pogled deluje kot zelo ranljiv sistem. Pravzaprav pa prepre\xc4\x8duje, da bi napadalci dostopali do zaupnih podatkov podjetja ali posameznikov, prepre\xc4\x8duje tudi dostop do preostalih delov tehni\xc4\x8dne opreme in dostop do administrativnih pravic oziroma do upravljanja sistema. Da bi se napadalcem sistem zdel \xc4\x8dim bolj pristen, vsebuje veliko nepristnih datotek in map in prav zato na prvi pogled deluje ranljiv, lahka tar\xc4\x8da za vdore, v resnici pa ima zelo velik pomen za podjetje. Ko pride napadalec v sistem, in ne odkrije, da okolje v katero je vdrl, ni pristno, lahko sistemski administratorji zberejo podatke o njegovi identiteti, namenu in na\xc4\x8dinu, s katerim je pri\xc5\xa1el v sistem. Tako se pridobi vpogled v to, kako napadalci delujejo, pridobljeno znanje pa se uporabi v prihodnosti za prepre\xc4\x8devanje napadov na prave produkcijske sisteme. Pomembno je, da honeypot \xc4\x8dim bolj posnema resni\xc4\x8dni sistem, saj bo tako napad trajal dlje \xc4\x8dasa in bo ve\xc4\x8d mo\xc5\xbenosti za zbiranje podatkov o napadalcu.\n_START_SECTION_\nZgodovina\n_START_PARAGRAPH_\nIzraz honeypot se je najprej pri\xc4\x8del uporabljati v vojski in vladnih organizacijah, za\xc4\x8detki pa naj bi segali tja v sredino osemdesetih let. V ra\xc4\x8dunalni\xc5\xa1kih omre\xc5\xbejih so nastavljali vabe v navidezni obliki pomembnih sporo\xc4\x8dil ter dokumentov. Pribli\xc5\xbeno desetletje pozneje, pa so se pojavile tudi prve javno dostopne aplikacije, ki bi jih lahko uvrstili v sisteme honeypot. Leta 1998 je veliko honeypotov postalo javno dostopnih, nastal je tudi program za operacijske sisteme Windows. Dve leti kasneje pa so tehnologijo za\xc4\x8deli uporabljati za lovljenje \xc4\x8drvov ter prou\xc4\x8devanje njihovega delovanja.\n_START_SECTION_\nTipi\n_START_PARAGRAPH_\nNizko interakcijski sistemi: omogo\xc4\x8dajo omejen nabor storitev resni\xc4\x8dnega sistema, ki jih opona\xc5\xa1ajo. Tu ne gre za ra\xc4\x8dunalni\xc5\xa1ki sistem, v katerega bi se napadalec prijavil ali vdrl vanj. Nizko interakcijski tipi so uporabni ve\xc4\x8dinoma za zgodnje odkrivanje nedovoljenih aktivnosti na ra\xc4\x8dunalni\xc5\xa1kem sistemu in opozarjanje nanje. Pri tej vrsti honeypota ni vlo\xc5\xbeeno veliko truda v to, da bi napadalca prepri\xc4\x8dali, da gre za pristen produkcijski sistem. Cilj je namre\xc4\x8d samo, da zabele\xc5\xbeijo aktivnosti in o tem obvestijo administratorje._NEWLINE_Visoko interakcijski sistemi: cilj visoko interakcijskih honeypotov je ponuditi hekerjem dostop in interakcijo s pravim operacijskim sistemom, \xc4\x8de pa hekerju uspe honeypot izkoristiti, ga lahko tudi uporabi-zlorabi kot orodje za napadanje drugih sistemov in omre\xc5\xbeij. Da do tega ne bi pri\xc5\xa1lo, bi moral biti v sistemu aktiven mo\xc4\x8dan po\xc5\xbearni zid. \xc4\x8ce \xc5\xbeeli administrator ugotoviti namen napadalca, mora zaradi obsega in koli\xc4\x8dine podatkov, ki ga honeypot spremlja in bele\xc5\xbei, vlo\xc5\xbeiti precej ve\xc4\x8d truda za spremljanje in analiziranje vseh podatkov._NEWLINE_Poleg visoko in nizko interakcijskega poznamo \xc5\xa1e druge tipe sistemov: sistem s srednjo stopnjo interaktivnosti, raziskovalni, produkcijski, fizi\xc4\x8dni in navidezni honeypot sistem.\n_START_SECTION_\nPrednosti in slabosti\n_START_PARAGRAPH_\nJe zelo preprosto oblikovan, zato ima \xc5\xa1tevilne prednosti. Zbira majhne nize podatkov, z zelo visoko vrednostjo, z njim pa se odkriva katera orodja napadalci uporabljajo, hkrati pa omogo\xc4\x8da odkrivanje socialne mre\xc5\xbee preko katere napadalci med seboj komunicirajo. Prednost je tudi v tem, da je poceni in ne potrebuje pretiranega vzdr\xc5\xbeevanja._NEWLINE_Med slabosti sistema pa sodi to, da heker lahko prepozna da je pri\xc5\xa1el v sistem honeypot, nato pa prevzame nadzor in izkoristi mo\xc5\xbenost za napad na produkcijski sistem v omre\xc5\xbeju. Pomembno je, da so honeypot sistemi uspe\xc5\xa1no zakriti, saj \xc4\x8de je vaba preve\xc4\x8d o\xc4\x8ditna, se bodo hekerji ukvarjali z drugimi tar\xc4\x8dami, sistem pa tako nima nobene vrednosti \xc4\x8de ni napaden, saj ni\xc4\x8d ne pripomore k bolj\xc5\xa1i varnosti.'